Účastník olympijských hierÚčastník olympijských hier

**Nicol Čupková** (\* 4. november 1992, Košice) je slovenská reprezentantka v ľadovom hokeji, účastníčka turnaja Zimných olympijských hier 2010 vo Vancouveri a elitnej divízie majstrovstiev sveta 2011 vo Švajčiarsku a 2012 v USA.

Hokejové začiatky a klubová kariéra
-----------------------------------

Narodila sa v Košiciach, ale od malička vyrastala v Michalovciach, kde od štyroch rokov začala trénovať a hrávať hokej, zatiaľ v chlapčenských družstvách. V druhom ročníku ZŠ bola na hosťovaní v chlapčenskom družstve štvrtákov z Trebišova. Počas 7. až 9. ročníka na ZŠ okrem toho, že bola platnou hráčkou v družstve michalovských žiakov (chlapcov), hosťovala aj v prvoligových ženských družstvách Prešova, Popradu a naspäť Prešova. Je členkou HK Mládež Michalovce a počnúc sezónou 2008/09 hosťuje v drese HC Slovan Bratislava - ženy, účastníka medzinárodnej Elitnej ženskej hokejovej ligy (EWHL). Po skončení Zimných olympijských hier 2010 bol HC Slovan Bratislava - ženy rozpustený a Nicol Čupková sa vrátila do svojho materského klubu HK Mládež Michalovce, kde mala v sezóne 2010/11 hrávať v družstve chlapcov - dorastencov. Popri tom mala v rámci hosťovania posilniť aj ženský celok majstra SR 2009/10 HC OSY Spišská Nová Ves v zápasoch Pohára majstrov.

Počas letnej prestávky sa situácia zmenila a HC Slovan ženy bol znova obnovený. Nicol sa vo Vysokých Tatrách a v Česku mala zúčastniť aj letných tréningových kempov ruského profesionálneho celku HK Tornado Moskva, ktorý sa o ňu už dlhšie zaujímal. Kvôli zraneniu ruky sa však týchto kempov napokon nezúčastnila a v sezóne 2010/11 zostala na Slovensku v ženskom HC Slovan. 

### Prestup do Spišskej Novej Vsi a neskôr do Ufy

V septembri 2011 Nicol Čupková prestúpila z HK Mládež Michalovce do ženského HC OSY Spišská Nová Ves. Dohoda medzi klubmi znela na jednu sezónu s podmienkou, že ak o Nicol Čupkovú prejaví záujem ruský klub Agideľ Ufa, HC OSY Spišská Nová Ves ju uvoľní. Ufa jej v októbri 2011 prestup ponúkla a Nicol na túto ponuku odpovedala kladne. 14. októbra 2011 odohrala v v Čeľabinsku proti domácemu Fakel Korkino svoj prvý zápas v ruskej ženskej lige, v ktorom po nerozhodnom výsledku 1 : 1 aj po predĺžení zaznamenala víťazný gól v rozhodujúcich samostatných nájazdoch.

Vo svojej úvodnej sezóne v ruskej ženskej lige získala s klubom Agideľ Ufa bronzovú medailu.

EWHL v sezóne 2010/11
---------------------

V základnej časti hralo osem celkov, ktoré sa stretli dvojkolovo každý s každým. Prví štyria postúpili do finálového play-off turnaja, ktorý sa uskutočnil v dňoch 26. a 27. februára 2011 a jeho víťazom sa stal rakúsky Vienna Sabres.

***Ďalšie informácie a tabuľka v článku:** Elite Women’s Hockey League*

V 16 zápasoch EWHL 2010/11 (vrátane 2 zápasov play-off) strelila Nicol Čupková 13 gólov a dosiahla 11 asistencií. V kanadskom bodovaní skončila na 6. mieste s 24 bodmi.  

**Konečná tabuľka produktivity - 10 najlepších:** 

| Poradie a meno | Klub | Zápasy | Góly | Asist. | Body |
| --- | --- | --- | --- | --- | --- |
|   1. Samantha Hunt | Sabres Vienna | 16 | 41 | 27 | 68 |
|   2. Victoria Hummel   | Sabres Vienna | 16 | 13 | 25 | 38 |
|   3. Kiira Dosdall | Sabres Vienna | 16 | 13 | 21 | 34 |
|   4. Esther Kantor | Sabres Vienna | 16 | 10 | 20 | 30 |
|   5. Evan Minnick | Planegg | 15 | 11 | 14 | 25 |
|   6. **Nicol Čupková** | **HC Slovan - ženy** | **16** | **13** | **11** | **24** |
|   7. Julia Zorn | Planegg | 15 | 14 | 7 | 21 |
|   8. Petra Jurčová | HC Slovan - ženy | 13 | 11 | 10 | 21 |
|   9. Savine Wielenga | Holandsko | 14 | 14 | 6 | 20 |
|       Janka Čulíková | HC Slovan - ženy | 16 | 14 | 6 | 20 |

Reprezentácia - ženy
--------------------

Ako trinásťročná dostala v marci 2006 pozvánku do ženskej hokejovej reprezentácie. Zúčastnila sa kvalifikačného turnaja o postup na Zimné olympijské hry 2010 v kanadskom Vancouveri, ktorý sa konal v bavorskom meste Bad Tölz v novembri 2008, ako aj MS I. divízie v rakúskom Grazi v apríli 2009. Na oboch týchto turnajoch obsadilo Slovensko prvé miesto, čím si vybojovalo účasť na Zimných olympijských hrách 2010 aj v elitnej kategórii MS 2011, pričom Nicol Čupková bola v Bad Tölzi aj v Grazi najmladšou hráčkou reprezentácie SR.

### Zimné olympijské hry

Reprezentovala Slovensko na Zimných olympijských hrách 2010 vo Vancouveri.

| Dátum | Súper | Výsledok | Fáza turnaja | G | A | B | TM | S | +/- | M | R |
| --- | --- | --- | --- | --- | --- | --- | --- | --- | --- | --- | --- |
| 13. február | Kanada Kanada | 0–18 | Základná skupina | 0 | 0 | 0 | 0 | 2 | - 5 | 21:09 |  |
| 15. február | Švédsko Švédsko | 2–6 | Základná skupina | 1 | 0 | 1 | 0 | 3 | + 1 | 21:40 |  |
| 17. február | Švajčiarsko Švajčiarsko | 2–5 | Základná skupina | 0 | 2 | 2 | 0 | 6 |   0 | 23:55 |  |
| 20. február | Rusko Rusko | 2-4 | O umiestnenie | 0 | 0 | 0 | 0 | 2 | - 2 | 17:43 |  |
| 22. február | Čína Čína | 1-3 | O umiestnenie | 0 | 0 | 0 | 0 | 3 |   0 | 21:39 |  |
| **Spolu** | **1** | **2** | **3** | **0** | **16** | **- 6** | **106:06** |  |

Reprezentácia - juniorky
------------------------

Svoju reprezentačnú premiéru na v súťažiach riadených IIHF absolvovala vo februári 2007 v nemeckom Bad Tölzi, kde sa hrala jedna z troch kvalifikačných skupín o postup na prvé majstrovstvá sveta žien do 18 rokov, ktoré sa uskutočnili o januári 2008 v Kanade. Slovensko obsadilo v skupine tretie miesto (za postupujúcimi celkami Nemeckom a Ruskom a pred Francúzskom) a na MS 2008 sa nekvalifikovalo.

V sezónach 2008/09 a 2009/10 bola kapitánkou junioriek SR do 18 rokov. Na prelome rokov 2008 a 2009 sa zúčastnila MS I. divízie v tejto kategórii vo francúzskom Chambéry a v apríli 2010 na podujatí rovnakého rangu v Piešťanoch. V obidvoch prípadoch obsadilo Slovensko 3. miesto a medzi svetovú juniorskú elitu (zatiaľ) nepostúpilo. V Piešťanoch bola Nicol Čupková Direktoriátom IIHF vyhlásená najužitočnejšou hráčkou turnaja. Po skončení sezóny 2009/10 z dôvodu vekového limitu v juniorskej reprezentácii skončila.

Referencie
----------

1. ↑  Definitívna nominácia ženskej reprezentácie na MS
2. ↑  hokej.sme.sk: O Nicol Čupkovú má záujem ruská Ufa
3. ↑  szlh.sk: Debut Čupkovej v Ufe okorenený víťazným gólom
4. ↑  hcsalavat.ru: Ufanky vyhrali v druhom stretnutí v Čeľabinsku (po rusky)
5. ↑  hcskif.ru: «Агидель» — бронзовый призёр Чемпионата России-2011/12 *(Agideľ - bronzový medailista z ruského šampionátu)* (po rusky)
6. ↑  ewhl.com: Konečná tabuľka produktivity v sezóne 2010/11
7. ↑   *Women's Preliminary Round - Group A Women's Preliminary Round - Group A* [online]. vancouver2010.com, 13. február 2010. Dostupné online. Archivované 2010-04-09 z originálu.  (po anglicky)
8. ↑   *Women's Preliminary Round - Group A Women's Preliminary Round - Group A* [online]. vancouver2010.com, 15. február 2010. Dostupné online. Archivované 2010-04-09 z originálu.  (po anglicky)
9. ↑   *Women's Preliminary Round - Group A Women's Preliminary Round - Group A* [online]. vancouver2010.com, 17. február 2010. Dostupné online. Archivované 2010-04-09 z originálu.  (po anglicky)
10. ↑   *Women's Preliminary Round - Group A Women's Preliminary Round - Group A* [online]. vancouver2010.com, 20. február 2010. Dostupné online. Archivované 2010-04-09 z originálu.  (po anglicky)
11. ↑   *Women's Preliminary Round - Group A Women's Preliminary Round - Group A* [online]. vancouver2010.com, 22. február 2010. Dostupné online. Archivované 2010-04-09 z originálu.  (po anglicky)
12. ↑  Mladé Slovenky čaká kvalifikácia na premiérové MS "18"
13. ↑  Slovenky po výhre nad Francúzskom tretie
14. ↑   MS 18 v Piešťanoch: Slovenky tretie, medzi elitu Švajčiarky
15. ↑   Pochvala pre organizátorov prvodivíznych MS 18 v Piešťanoch

Externé odkazy
--------------

* Osobné stránky
* sport.ihned.cz: Slovenská hokejistka je v Rusku spokojená, ale plně obsazené auto bez oken a dveří ji překvapilo (po česky)
* hcsalavat.ru: Zostrih gólov z prvého zápasu Majstrovstiev Ruska 2013/2014 Ufa - Jekaterinburg – Čupková na 2:0, 4:0 a 5:0 + jej záverečné slovné zhodnotenie zápasu v ruštine (po rusky)